**Arbejdspakke under grunddataprogrammets delaftale 2 om adresser, stednavne   
og administrative inddelinger under den Fællesoffentlige Digitaliseringsstrategi   
2012 ­– 2015**

Analyse af danske myndigheders brug af adresser i udlandet

* Kort præsentation af 3 løsningsscenarier

MBBL-REF: 2012-3566

Version: 0.1a

Status: **Udkast**

Dato: 22-04-2013

Dokument historie

|  |  |  |  |
| --- | --- | --- | --- |
| Version | Dato | Beskrivelse | Initialer |
| 0.1 | 22-04-2013 | Første udkast – sendt til orientering hos styregruppen | HTE-S&D |
| 0.1a | 22-04-2013 | Redaktionelle rettelser, enkelte tilføjelser | MLI-MBBL |

Indholdsfortegnelse

[1. Indledning 3](#_Toc354394080)

[1.1 Dokumentets formål 3](#_Toc354394081)

[1.2 Løsning A: Fælles standarder for udenlandske adresser 4](#_Toc354394082)

[1.3 Løsning B: Domæne-løsning (udlandske adresser) 5](#_Toc354394083)

[1.4 Løsning C: Fælles adresse service (udland) 6](#_Toc354394084)

# Indledning

## Dokumentets formål


Ministeriet for By, Bolig og Landdistrikter (MBBL) har fået til opgave at gennemføre en analyse af danske myndigheders behandling af udenlandske adresser. Analysen er bestilt af grunddatabestyrelsen på mødet den 20. december 2012.

Analysen skal kortlægge problemstillingen og dens omfang, herunder de admini­strative kon­se­kvenser af den nuværende situation og potentialet for forbedringer. Denne lille rapport giver en kort præsentation af tre potentielle løsningsscenarier for en fremtidig behandling af udenlandske adresser på tværs af myndighederne.

Løsningsscenarierne er på et konceptuelt niveau og er udarbejdet med udgangspunkt i det tidligere publicerede overblik over danske myndigheders brug af adresser i udlandet (Interviewrapport) samt to workshops med udvalgte interessenter, hvor der er blevet arbejdet med løsnings­scenarier.


Løsningsscenarie C: Fælles adresseservice (udland) er den løsning, som deltagerne på de to workshops anbefaler.

Analysen er organiseret som en selvstændig arbejdspakke under delaftale 2 i grunddata­pro­grammet under den fællesoffentlige digitaliseringsstrategi 2012-2015. Morten Lind fra Ministeriet for By, Bolig og Landdistrikter (MBBL) er projektleder på opgaven, der varetages i samarbejde med Lone Kai Hansen fra Erhvervsstyrelsen (ERST). Strand & Donslund er konsu­lent på opgaven.

Figur 1. Adresse generalisering

En adresse kan enten være en dansk adresse eller en udenlandsk adresse.

## Løsning A: Fælles standarder for udenlandske adresser




Figur 2. Løsning A: Fælles standarder

I løsning A fastlægges fælles standarder for udveksling af udenlandske adresser mellem myn­digheder. Denne løsning svarer i høj grad til, hvad man gør i dag, hvor der udveksles ikke struktureret tekst typisk 5 adresselinjer. Forskellen til i dag vil være at beslutte antallet af adresselinjer (5 linjer er ikke tilstrækkeligt) samt f.eks. have et separat felt til landekode.

Løsningen vil være en lille forbedring i forhold til i dag, og vil betyde en mindre udviklings­om­kost­ning hos alle myndigheder. De udenlandske adresser vil fortsat blive opbevaret, kon­trol­leret og valideret mange steder, de vil således ikke generelt set være mere valide end i dag og der vil kun ske en mindre forbedring af kvaliteten.

## Løsning B: Domæne-løsning (udlandske adresser)




Figur 3. Løsning B: Domæne-løsning

I løsning B fastlægges der fælles standarder for udveksling af udenlandske adresser på tværs af myndighederne, og der holdes styr på adresserne pr. domæne (person, virksomhed og fast ejendom). Samtidig anvender hver domæne en udenlandsk adressetjeneste, hvor de kan få valideret adressens eksistens, format, stavemåde osv.

Løsningen vil være en stor forbedring i forhold til i dag. Adresserne vil være mere valide, kvali­teten af data forbedret, der kan gives en bedre service overfor borgere og virksomheder mv. Der vil imidlertid være udgifter til etablering og vedligeholdelse af de tre domæne-løsninger samt abonnementer på udenlandske adressetjenester. Det samme funktionalitet, eksper­tise og mulighed for teknologisk udvikling skal opbygges flere steder, og der vil være omkost­ninger til en tværgående kvalitetssikring og styring (governance).

## Løsning C: Fælles adresse service (udland)



Figur 4. Løsning C: Fælles adresseservice (udland)

I løsning C fastlægges der fælles standarder for udveksling af udenlandske adresser på tværs af myndighederne (som de to foregående løsninger), og der etableres en fælles adresseservice med tilhørende register på tværs af myndighederne. Samtidig anvendes en udenlandsk adressetjeneste for at få valideret en adresses eksistens, format, stavemåde osv. Den enkelte myndighed og de tre domæner for grunddataregistrene kan nøjes med at opbevare og kvalitets­sikre relatio­nerne (koblinger­ne) til de udenlandske adresser og ikke selve adressen.

Løsningen vil, som den foregående løsning være en stor forbedring i forhold til i dag. Adres­ser­ne vil være mere valide, kvaliteten af data forbedret, der kan gives en bedre service overfor borgere og virksomheder mv. Der vil være udgifter til etablering og vedligeholdelse af en fælles adresseservice (udland), et fælles register og abonnement på en udenlandsk adressetjeneste. Funktionalitet, ekspertise og mulighed for teknologisk udvikling skal imidlertid kun opbyg­ges ét sted.

Løsningen er i tråd med den fremtidige håndtering af danske adresser (jf. grunddataprogram-mets delaftale 2 om adresser, stednavne og administrative inddelinger), hvor der skal opbyg­ges et fælles autoritativt adresseregister med alle ca. 3,5 mio. danske adresser. En vigtig for­skel er dog, at den fælles adresseservice som udgangs­punkt kun omfatter de adresser, som anvendes af myndig­hederne. Pt. forventes det at den fælles service vil skulle håndtere i stør­relses­ordenen ca. 300.000 uden­landske adresser.